代人上明龍圖
作者：鄭獬
朝代：宋

paragraphs: 凶徒盜覆甘陵城，白日堂堂梟呼鳴。
生靈十萬陷死地，長刀大戟交縱橫。
留都丞相統河北，雷霆四馳諸侯兵。
鐵林合圍三十里，甲光如水魚鱗明。
風霜曠野苦暴露，未得鼠子腥吾烹。
天子憫惻覽群議，冠蓋滿朝賢公卿。
安得破賊如裴度，開封大尹宜其行。
公拜稽首出就駕，畫旆獵獵蟠虬獰。
沛然德澤隨車來，一煦萬物皆發生。
士卒奮怒爭以死，遂窮巢穴誅根萌。
平賊之功無與讓，當見大軸歸老成。
夔皋拱列帝舜坐，願補日月歌太平。